เตือนลูกค้าปรับตัว
แบงก์กรุงเทพจับตาเศรษฐกิจโลกเปราะบางไม่ต่ำกว่า 3 ปี แนะธุรกิจรับมือความผันผวน
4 ก.พ. 2558

แบงก์กรุงเทพจับตาเศรษฐกิจโลกเปราะบางไม่ต่ำกว่า 3 ปี แนะธุรกิจรับมือความผันผวน 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ธนาคารตั้งเป้าหมายสินเชื่อปี 2558 เติบโต 3-5% โดยคาดว่าเศรษฐกิจไทยปีนี้จะเติบโตราว 4% โดยสินเชื่อเติบโตกว่าปีที่แล้วเล็กน้อย ตามความต้องการสินเชื่อที่ยังมีอยู่ และยังให้ความสำคัญกับทุกกลุ่ม ทั้งธุรกิจรายใหญ่ ธุรกิจขนาดกลางและขนาดย่อม (เอสเอ็มอี) และลูกค้ารายย่อย
ทั้งนี้ แนวโน้มเศรษฐกิจไทยปีนี้จะฟื้นตัวอย่างช้าๆ และขึ้นอยู่กับการลงทุนโครงสร้างพื้นฐานของรัฐบาลว่าจะเข้าสู่ระบบเศรษฐกิจเมื่อใด แต่คาดว่าจะเริ่มเห็นเป็นรูปธรรมในช่วงครึ่งปีหลัง ดังนั้นในไตรมาสแรกเศรษฐกิจและสินเชื่ออาจจะทรงตัว ส่วนหนี้ที่ไม่ก่อให้เกิดรายได้ (เอ็นพีแอล) มีแนวโน้มเพิ่มขึ้นเล็กน้อยแต่ตั้งเป้าคุมให้ไม่เกิน 2.11% ของสินเชื่อรวมเท่าปี 2557 ด้านส่วนต่างอัตราดอกเบี้ยสุทธิ (นิม) จะรักษาให้ไม่ต่ำกว่า 2.37%
นายชาติศิริ กล่าวว่า สถานการณ์เศรษฐกิจโลกยังเปราะบาง และต้องใช้เวลาอย่างน้อย 3 ปี จึงจะกลับมาแข็งแรง จึงได้แนะนำลูกค้าให้เตรียมความพร้อมรับมือสถานการณ์ดังกล่าว ทั้งการปรับปรุงพื้นฐานธุรกิจให้แข็งแกร่ง และเพิ่มขีดความสามารถในการแข่งขัน
“เหตุการณ์วันข้างหน้าผันผวนเยอะ ต้องเตรียมรับมือไว้ ไม่ใช่เราไม่แข็งแรงเราแข็งแรงพอประมาณ แต่ก็ต้องวางแผนให้ดีเพราะตลาดเปิดกว้างขึ้น ทั้งเออีซีและการค้าเสรีอื่นๆ” นายชาติศิริ กล่าว
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า เศรษฐกิจไทยยังมีทิศทางฟื้นตัวที่ดี แม้จะมีปัจจัยเสี่ยงจากเศรษฐกิจโลกบ้าง แต่ก็ยังมีนโยบายกระตุ้นเศรษฐกิจภาครัฐ ซึ่งไม่ว่าเม็ดเงินจะออกเร็วหรือช้า สิ่งสำคัญคือ ความชัดเจนในการลงทุน ที่จะมีผลต่อความเชื่อมั่นของภาคธุรกิจในการเตรียมการลงทุน 
ทั้งนี้ คาดว่าปีนี้เศรษฐกิจไทยโตไม่ต่ำกว่า 3.5% และตั้งเป้าสินเชื่อรวมโตไม่เกิน 9% เอ็นพีแอลไม่เกิน 2.4% จากสิ้นปี 2557 อยู่ที่ 2.24% เผื่อปรับขึ้นไว้เล็กน้อย เนื่องจากธรรมชาติของเอ็นพีแอลแม้จะเริ่มนิ่ง แต่ต้องใช้เวลาปรับโครงสร้างก่อนที่จะลดลง ส่วนลูกค้าเอสเอ็มอีที่ถูกมองว่าอ่อนแอ แต่มีความยืดหยุ่นและปรับตัวได้ดี อาจจะขาดทุนในช่วงแรก แต่เมื่อได้รับความช่วยเหลือก็จะกลับมาได้
นาย ฌอง หลุยส์ นากามูระ หัวหน้าเจ้าหน้าที่ฝ่ายการลงทุน ธนาคารลอมบาร์ด โอเดียร์ กล่าวว่า ไทยยังมีความแข็งแกร่งเรื่องการไหลเวียนของเงินทุน จึงไม่ควรตื่นตระหนกต่อปัญหาเศรษฐกิจมากเกินไป